b"\n_START_ARTICLE_\nEmaplaat\n_START_PARAGRAPH_\nEmaplaat on elektroonikaseadmetes, eriti arvutites peamine tr\xc3\xbckkplaat, mis \xc3\xbchendab elektriliselt arvuti komponente ja millel on pistikupesad lisakomponentide ja v\xc3\xa4lisseadmete \xc3\xbchendamiseks._NEWLINE_S\xc3\xb5ltuvalt arvuti arhitektuurist v\xc3\xb5ivad arvuti komponendid olla \xc3\xbchendatud emaplaadi pesadesse v\xc3\xb5i joodetud emaplaadile (sellele integreeritud). Komponentidevahelisi elektrilisi \xc3\xbchendusi nimetatakse siinideks._NEWLINE_Pistmike vahendusel \xc3\xbchendatakse emaplaadile keskprotsessor (CPU), graafikaprotsessor, muutm\xc3\xa4lu moodulid, k\xc3\xb5vaketas v\xc3\xb5i pooljuhtketas, arvuti alglaadimise programm (BIOS/UEFI), toiteplokk, laienduskaardid ja lisaseadmed._NEWLINE_T\xc3\xa4htis emaplaadi komponent on keskprotsessorit toetav kiibistik (ingl chipset), mis liidestab CPU graafikakaardi, p\xc3\xb5him\xc3\xa4lu ja v\xc3\xa4lisseadmete siinid. Kiibistik koosneb kahest kiibist, mida nimetatakse p\xc3\xb5hjasillaks ja l\xc3\xb5unasillaks (vastavalt northbridge ja southbridge). Kiibistik m\xc3\xa4\xc3\xa4rab teatavas ulatuses emaplaadi omadused ja suutlikkuse._NEWLINE_T\xc3\xa4nap\xc3\xa4eva arvutites on helikaardi komponendid integreeritud emaplaadile, nii et ei pea arvutiga \xc3\xbchendama eraldi helikaarti. Tekstit\xc3\xb6\xc3\xb6tluseks ja kontorikasutuseks m\xc3\xb5eldud lauaarvutites ja enamikus s\xc3\xbclearvutites on ka graafikakaart emaplaadil. Suure graafikav\xc3\xb5imekuse vajadusel (n\xc3\xa4iteks arvutim\xc3\xa4ngudeks) kasutatakse eraldi videokaarti. See \xc3\xbchendatakse p\xc3\xb5hjasillaga l\xc3\xa4bi kiire PCIe-siini.\n_START_SECTION_\nProtsessoripesad\n_START_PARAGRAPH_\nKeskprotsessori pesa (sokkel) on elektriline komponent, mis kinnitub tr\xc3\xbckkplaadile ning loob selle teiste komponentidega elektri\xc3\xbchenduse. CPU pesal on mitu funktsiooni. Selle f\xc3\xbc\xc3\xbcsiline struktuur hoiab protsessorit ja kannab jahutuss\xc3\xbcsteemi. Pistik\xc3\xbchendused teevad v\xc3\xb5imalikuks protsessori h\xc3\xb5lpsa vahetamise. CPU sokleid kasutatakse lauaarvutites ja serverites, eriti sellistes, mis p\xc3\xb5hinevad Inteli x86 arhitektuuril. S\xc3\xbclearvutid kasutavad tavaliselt pinnale joodetavaid CPU-sid. CPU sokli t\xc3\xbc\xc3\xbcp ja emaplaadi kiibistik peavad vastama CPU seeriale ja kiirusele._NEWLINE_Protsessoripesi on mitut t\xc3\xbc\xc3\xbcpi, n\xc3\xa4iteks Intelil LGA 775, 1366, 1156, 1150, 1151, AMD protsessoritel AM2, AM2+ ja AM3. Iga pesat\xc3\xbc\xc3\xbcp on ehituselt erisugune ning samuti pole eri p\xc3\xb5lvkondade protsessorid ja pesad isegi sama tootja korral omavahel \xc3\xbchilduvad._NEWLINE_Protsessori pesa on tavaliselt asetatud emaplaadi sellesse ossa, mis j\xc3\xa4\xc3\xa4b korpusse asetatuna \xc3\xbcles. See hoiab \xc3\xa4ra teiste arvutiosade \xc3\xbclekuumenemise protsessori tekitatud sooja \xc3\xb5hu poolt.\n_START_SECTION_\nLaienduskaardi pesad\n_START_PARAGRAPH_\nATX-standardile vastaval emaplaadil on t\xc3\xbc\xc3\xbcpiliselt \xc3\xbcks PCIe 16x pesa videokaardile ja \xc3\xbcks v\xc3\xb5i mitu PCIe 1x pesa muudele laienduskaartidele. Vanemate lisaseadmete jaoks v\xc3\xb5ib emaplaadil olla PCI pesasid._NEWLINE_M\xc3\xb5nel emaplaadil on mitu PCIe 16x pesa mitme graafikakaardi \xc3\xbchendamiseks. Nii saab \xc3\xbchendada arvutiga rohkem kuvareid v\xc3\xb5i kasutada mitme kaardi arvutusv\xc3\xb5imsust \xc3\xbchise videov\xc3\xa4ljundi loomiseks. Nvidia kasutab selleks SLI tehnikat ja AMD CrossFire'it.\n_START_SECTION_\nSalvestusseadme pesad\n_START_PARAGRAPH_\nK\xc3\xb5vaketaste v\xc3\xb5i pooljuhtketaste \xc3\xbchendamiseks on emaplaadil SATA v\xc3\xb5i M.2 pesad. Vanemate k\xc3\xb5vaketaste \xc3\xbchendamiseks v\xc3\xb5ib emaplaadil olla PATA pesa.\n_START_SECTION_\nMuud pesad\n_START_PARAGRAPH_\nEsimesed graafikakaardid k\xc3\xa4isid ISA v\xc3\xb5i PCI siini pessa, siis asendus see AGP siiniga ning t\xc3\xa4nap\xc3\xa4eva graafikakaardid kasutavad PCIe siini._NEWLINE_P\xc3\xb5him\xc3\xa4lu pesad v\xc3\xb5ivad olla DDR-, DDR2-, DDR3-, DDR4- m\xc3\xa4ludele. M\xc3\xa4lupesad on tavaliselt v\xc3\xa4rvilise t\xc3\xa4hisega, et neid oleks lihtsam eristada. M\xc3\xa4lupesade k\xc3\xb5rval on ka v\xc3\xa4ikesed klambrid, mis m\xc3\xa4lu emaplaadile paigutamisel kl\xc3\xb5psuga kinni l\xc3\xa4hevad \xe2\x80\x93 need hoiavad m\xc3\xa4lu tugevasti paigas._NEWLINE_Enamikul emaplaatidel on v\xc3\xa4hemalt neli USB-pesa tagapaneelil (hiire, klaviatuuri ja muude v\xc3\xa4lisseadmete jaoks) ja kaks lisa\xc3\xbchendust plaadil endal (esipaneeli USB-pesade jaoks). Samuti on emaplaadil Etherneti pesa, \xc3\xbchendamaks arvuti v\xc3\xb5rku v\xc3\xb5i ruuteri k\xc3\xbclge. PS/2-pesad hiire ja klaviatuuri \xc3\xbchendamiseks on t\xc3\xa4nap\xc3\xa4eva arvutitest kadunud._NEWLINE_Emaplaadi tagapaneelil on ka pesad k\xc3\xb5larite ja mikrofoni \xc3\xbchendamiseks. Lisaks v\xc3\xb5ivad tagapaneelil asuda paralleelport ja jadaport. Juhul kui protsessoril on sisseehitatud graafikaprotsessor, siis on tagapaneelil videov\xc3\xa4ljundid, nt VGA, DVI, HDMI v\xc3\xb5i DisplayPort.\n_START_SECTION_\nPeamised komponendid ATX-emaplaadil\n_START_PARAGRAPH_\n1 \xe2\x80\x93 keskprotsessori pesa (sokkel), t\xc3\xbc\xc3\xbcp LGA (kontakttikud on pesa k\xc3\xbcljes) _NEWLINE_2 ja 3 \xe2\x80\x93 kiibistik: l\xc3\xb5unasild 2 on jahutuss\xc3\xbcsteemi toru kaudu \xc3\xbchendatud p\xc3\xb5hjasilla 3 radiaatoriga_NEWLINE_4 \xe2\x80\x93 p\xc3\xb5him\xc3\xa4lu DDR3-moodulite pesad_NEWLINE_5 \xe2\x80\x93 PCI-pesad laienduskaartidele_NEWLINE_6 \xe2\x80\x93 PCIe-pesad; sinine (paremal) graafikakaardile_NEWLINE_7 \xe2\x80\x93 silluspistmik_NEWLINE_8 \xe2\x80\x93 pesa esik\xc3\xbclje\xc3\xbchendusteks_NEWLINE_9 \xe2\x80\x93 24 kontaktiga ATX-pesa toiteploki \xc3\xbchendamiseks_NEWLINE_10 \xe2\x80\x93 keskprotsessori toitepesa_NEWLINE_11 \xe2\x80\x93 v\xc3\xa4lis\xc3\xbchenduste pesad_NEWLINE_12 \xe2\x80\x93 USB-pesad_NEWLINE_13 \xe2\x80\x93 audio\xc3\xbchenduste sisend-v\xc3\xa4ljundpesad_NEWLINE_14 \xe2\x80\x93 SATA-liides k\xc3\xb5vaketta ja CD/DVD-draivi \xc3\xbchendamiseks_NEWLINE_15 \xe2\x80\x93 IDE-liides, samuti k\xc3\xb5vaketta ja CD/DVD-draivi jaoks_NEWLINE_16 \xe2\x80\x93 pesa flopiseadme \xc3\xbchendamiseks\n_START_SECTION_\nTemperatuur ja t\xc3\xb6\xc3\xb6kindlus\n_START_PARAGRAPH_\nEmaplaadid on enamasti \xc3\xb5hkjahutusega (jahutamiseks kasutatakse jahutusradiaatoreid). Kui emaplaati pole n\xc3\xb5uetekohaselt jahutatud, v\xc3\xb5ib see p\xc3\xb5hjustada arvuti kinnijooksmise. Passiivne jahutus v\xc3\xb5i siis \xc3\xbcksiku ventilaatori paigaldamine toiteplokile oli arvuti keskprotsessori jaoks piisav kuni 1990. aastate l\xc3\xb5puni. Hiljem on enamik protsessoreid vajanud eraldi ventilaatoreid, sest arvutite voolutarve ja taktsagedus on kasvanud. Uuematel emaplaatidel on temperatuuriandurid, mis m\xc3\xb5\xc3\xb5davad protsessori ja emaplaadi temperatuuri ning mille abil saab BIOS v\xc3\xb5i operatsioonis\xc3\xbcsteem seadistada ventilaatorite t\xc3\xb6\xc3\xb6d. Paljudel suure j\xc3\xb5udlusega arvutitel on ventilaatorite asemel kasutuses vesijahutus._NEWLINE_M\xc3\xb5ned miniarvutid on projekteeritud nii, et nad v\xc3\xb5taksid v\xc3\xa4he voolu ja oleksid vaiksed, sellep\xc3\xa4rast ei ole neile paigaldatud ka eraldi ventilaatoreid. Selline lahendus vajab v\xc3\xa4ikese voolutarbega protsessorit, SSD-ketast ning v\xc3\xa4ga hoolikat emaplaadi ja selle komponentide paigutust.\n_START_SECTION_\nKujutegur\n_START_PARAGRAPH_\nEmaplaate toodetakse mitmes suuruses. Emaplaatide m\xc3\xb5\xc3\xb5tmed ja kuju on kindlaks m\xc3\xa4\xc3\xa4ratud kujuteguri standarditega. Emaplaadi suurus m\xc3\xa4\xc3\xa4rab \xc3\xbchtlasi arvuti korpuse m\xc3\xb5\xc3\xb5tmed._NEWLINE_Lauaarvutite populaarseim kujutegur on pikka aega olnud ATX (Advanced Technology Extended)._NEWLINE_S\xc3\xbclearvutid kasutavad v\xc3\xa4ikseid k\xc3\xb5rgintegreeritud emaplaate. See on \xc3\xbcks p\xc3\xb5hjustest, miks s\xc3\xbclearvuteid on raske t\xc3\xa4iustada ja kallis parandada. Tihti n\xc3\xb5uab s\xc3\xbclearvuti \xc3\xbche komponendi rike terve emaplaadi v\xc3\xa4ljavahetamist, mis on tavaliselt paljude integreeritud komponentide t\xc3\xb5ttu kallim kui lauaarvuti emaplaat."